CELEX: 52013PC0242
Language: fi
Date: 2013-04-29
Title: Ehdotus EUROOPAN PARLAMENTIN JA NEUVOSTON PÄÄTÖS makrotaloudellisen rahoitusavun myöntämisestä Jordanian hašemiittiselle kuningaskunnalle

|
			
		
		
		52013PC0242
		
			Ehdotus EUROOPAN PARLAMENTIN JA NEUVOSTON PÄÄTÖS makrotaloudellisen rahoitusavun myöntämisestä Jordanian hašemiittiselle kuningaskunnalle /* COM/2013/0242 final - 2013/0128 (COD) */
			
				
		
		
			
			   	PERUSTELUT
1.           EHDOTUKSEN TAUSTA
·      Ehdotuksen perustelut ja tavoitteet 
Jordanian
talouteen ovat vuoden 2011 alusta asti voimakkaasti vaikuttaneet arabikevääseen
liittyvät kotimaiset tapahtumat ja jatkuvat alueelliset levottomuudet,
erityisesti naapurimaissa Egyptissä ja Syyriassa. Yhdessä heikentyneen
globaalin ympäristön kanssa Jordanian poliittinen siirtymävaihe on vähentänyt
voimakkaasti ulkomaisia tuloja ja rasittanut julkista taloutta. Talouskasvua
ovat hidastaneet matkailun ja suorien ulkomaisten sijoitusten vähentyminen,
energian hintojen nousu ja Egyptistä tulevien maakaasutoimitusten toistuvat
häiriöt, joiden vuoksi Jordania on joutunut sähkön tuotannossa korvaamaan
egyptiläistä kaasuntuontia kalliimmilla polttoaineilla. Näistä syistä maksutase
ja julkisen talouden rahoitusasema ovat heikentyneet merkittävästi. Myös
Syyrian kriisin syventyminen on vaikuttanut Jordanian tilanteeseen erityisesti
pakolaisvirran ja siitä johtuvien julkiseen talouteen kohdistuvien vaikutusten
vuoksi. Vaikka Jordania on toistaiseksi pystynyt säilyttämään makrotalouden
vakauden muun muassa huomattavilla julkista taloutta tervehdyttävillä toimilla
ja ulkomaisten rahoittajien tuella, maalla on suuria maksutaseeseen ja
rahoitukseen liittyviä tarpeita.

Valuuttavarannon
supistuttua nopeasti vuoden 2012 alkupuoliskolla Jordanian viranomaiset sopivat
Kansainvälisen valuuttarahaston (IMF) kanssa 36-kuukautisesta 2 miljardin
Yhdysvaltain dollarin valmiusluottojärjestelystä (800 prosenttia kiintiöstä),
joka hyväksyttiin elokuussa 2012. 
Jordanian hallitus
pyysi joulukuussa 2012 EU:lta 200 miljoonan euron makrotaloudellista
rahoitusapua heikkenevän taloustilanteen ja synkeiden talousnäkymien vuoksi.
Komissio aikoo esittää Euroopan parlamentille ja neuvostolle ehdotuksen
Jordanian hašemiittiselle kuningaskunnalle enintään 180 miljoonan euron
keskipitkän ajan luottona myönnettävästä makrotaloudellisesta rahoitusavusta.
Ehdotuksen oikeusperusta on Euroopan unionin toiminnasta tehdyn sopimuksen
(SEUT-sopimus) 212 artikla. 
EU:n makrotaloudellisella
rahoitusavulla on tarkoitus tukea Jordanian jäljellä olevien ulkoisten
rahoitustarpeiden kattamista IMF:n ohjelman puitteissa vuosina 2013 ja 2014. Makrotaloudellinen
rahoitusapu auttaisi maata ratkaisemaan arabikeväästä johtuvat pitkäaikaiset
taloudelliset seuraukset ja energia-alaan kohdistuneet ulkoiset sokit. Rahoitusapu
lievittäisi lyhyellä aikavälillä maksutaseen ja julkisen talouden heikkoja
kohtia. Se myös tukisi IMF:n ja Maailmanpankin kanssa sovittuja sopeuttamis- ja
uudistusohjelmia sekä EU:n budjettitukiohjelmien mukaisia uudistuksia (muun
muassa kumppanuutta, uudistuksia ja osallistavaa kasvua tukevasta
SPRING-ohjelmasta myönnettävä 40 miljoonan euron rahoitus hyvää hallintoa
ja kehitystä koskevan sopimuksen mukaisille toimille).
Ehdotetulla rahoitusavulla on tarkoitus tukea
toimenpiteitä, joilla edistetään julkista varainhoitoa ja verouudistuksia sekä
parannetaan sosiaalista turvaverkostoa (muun muassa kohdentamalla paremmin
rahansiirtojärjestelmää, joka otettiin käyttöön marraskuussa 2012
energiatukijärjestelmän uudistuksista johtuvien korvausten maksamiseksi
kotitalouksille). Rahoitusavulla tuettaisiin myös toimia, joilla parannetaan
sääntely-ympäristöä ja investointien olosuhteita sekä uudistuksia, joilla
vähennetään työttömyyttä ja kannustetaan etenkin naisten osallistumista
työmarkkinoille. 
Ehdotettu
makrotaloudellinen rahoitusapu vastaa poliittisia ja taloudellisia sitoumuksia,
jotka EU antoi Jordanian viranomaisille EU–Jordania-työryhmän kokouksessa
helmikuussa 2012. Se on myös linjassa G8-ryhmän huippukokouksessa Deauvillessa
ehdotetun eteläisen Välimeren alueen maiden kanssa solmittavan uuden
kumppanuuden ja Euroopan naapuruuspolitiikan suuntaviivojen kanssa. Samalla
rahoitusapu osoittaisi alueen muille maille, että EU on valmis tukemaan
taloudellisesti vaikeissa olosuhteissa olevia Jordanian kaltaisia maita, jotka
ovat ryhtyneet toteuttamaan poliittisia uudistuksia.
Komissio katsoo tässä yhteydessä, että
poliittiset ja taloudelliset edellytykset ehdotetun suuruiselle ja tyyppiselle
makrotaloudelliselle rahoitusavulle täyttyvät.
·      Yleinen tausta
Jordanian talous
on taantunut vuodesta 2011 arabikevään tapahtumiin liittyvän alueellisen ja
poliittisen myllerryksen sekä alueellisen ja globaalin talousympäristön
heikentymisen vuoksi. Nämä olosuhteet vaikuttivat negatiivisesti
talouskasvun kahteen keskeiseen ulkoiseen veturiin eli matkailutuloihin ja
suoriin ulkomaisiin sijoituksiin. Lisäksi Egyptistä tulevien
maakaasutoimitusten toistuvien häiriöiden vuoksi valtio on joutunut korvaamaan maakaasua
kalliimmalla öljyn tuonnilla, mikä takia tuonnin laskutus on kasvanut
huomattavasti.[1]
Nämä ulkoiset sokit ovat edesauttaneet suuren julkisen talouden ja ulkoisen
epätasapainon syntymistä. 
Jordanian talous
kasvoi vuosina 2000–2009 voimakkaasti keskimäärin 6,5 prosenttia vuodessa, mikä
johtui osittain suotuisasta ulkoisesta ympäristöstä. Vuonna 2011 BKT:n kasvu
sen sijaan hidastui 2,6 prosenttiin. Kaivos- ja rakennusalan heikosta
kehityksestä huolimatta BKT:n kasvu kiihtyi hieman 2,9 prosenttiin vuoden
2012 alkupuoliskolla, kun matkailutulot elpyivät. Energia- ja
pankkisektorille tehtävien suorien ulkomaisten sijoitusten kasvusta huolimatta
BKT:n kasvun arvioidaan jäävän vuonna 2013 suhteellisen vaatimattomaksi eli
noin 3 prosenttiin.
Kuluttajahintainflaatio kiihtyi vähän
vuoden 2012 aikana ja oli keskimäärin 4,8 prosenttia, kun se oli 4,5 prosenttia
vuonna 2011. Vähentynyt kotimainen kysyntä nimittäin tasapainotti osittain
polttoaineen ja sähkön kotimaisten tariffien korotuksia. Inflaation odotetaan kiihtyvän
keskimäärin 6,1 prosenttiin vuonna 2013, mikä johtuu osittain suunnitelluista
energian hinnankorotuksista. Rahapolitiikkaa tiukennettiin vuoden 2011
puolivälissä Jordanian dinaarin määräisten omaisuuserien houkuttelevuuden
säilyttämiseksi. Nykyinen Yhdysvaltain dollariin kiinnitetty valuuttakurssi on
osaltaan vakauttanut inflaatio-odotuksia.
Edellä mainittujen sokkien vuoksi maan
ulkoinen rahoitusasema on heikentynyt merkittävästi vuoden 2011 alusta.
Vaihtotaseen vaje (mukaan lukien avustukset) kasvoi 12 prosenttiin suhteessa
BKT:hen vuonna 2011 (19 prosenttia suhteessa BKT:hen avustukset pois lukien),
kun se oli 7,1 prosenttia vuonna 2010 (avustukset pois lukien 11,3 prosenttia
suhteessa BKT:hen). Kasvu johtui osittain tuonnin laskutuksen 16,6 prosentin
kasvusta. Vaihtotaseen vaje kasvoi vuoden 2012 loppuun mennessä 17 prosenttiin
suhteessa BKT:hen (avustukset pois lukien 20,6 prosenttia suhteessa BKT:hen)
huolimatta matkailutulojen 15,3 prosentin kasvusta (joka johtui suurelta osin
arabimaista tulevien turistien määrän kasvusta) ja rahalähetysten 3,5 prosentin
kasvusta. Ennusteiden mukaan vaihtotaseen vaje (pois lukien avustukset)
kuitenkin supistuu 12,1 prosenttiin vuonna 2013, kun viennin kasvu kiihtyy
ja Egypti nostaa kaasuntoimitukset asteittain normaalitasolle. Suorien
ulkomaisten sijoitusten vähentyminen heikensi myös osaltaan ulkoista
rahoitusasemaa vuosina 2011 ja 2012. Vuosien 2011 ja 2012 rahoitustarpeet
katettiin suurelta osin ulkomaisella tuella, jota saatiin erityisesti
Persianlahden yhteistyöneuvoston mailta ja Bretton Woods -instituutioilta.
Lisäksi turvauduttiin valuuttavarantoon, joka supistui 14 prosenttia 10,7
miljardiin dollariin vuonna 2011 ja vuoden 2012 loppuun mennessä peräti 5,2
miljardiin dollariin, joka vastaa niukasti yli kolmen kuukauden tuontia.
Julkista taloutta ovat rasittaneet vuonna 2011
hyväksytyt sosiaalimenopaketit, energian tuontihintojen nousu sekä talouden
taantuma. Julkisen talouden alijäämä (pois lukien avustukset) oli 7,7
prosenttia suhteessa BKT:hen vuonna 2010 ja kasvoi 11,7 prosenttiin suhteessa
BKT:hen vuonna 2011. Julkinen velka kasvoi vuoden 2011 loppuun mennessä 70,7
prosenttiin suhteessa BKT:hen vuoden 2011 loppuun mennessä, kun se oli ollut
67,1 prosenttia suhteessa BKT:hen vuoden 2010 lopussa. Vaikka helmikuussa
hyväksyttyyn vuoden 2012 talousarvioon sisältyi vuotta 2011 suurempia julkisen
talouden sopeuttamistoimia, vuoden 2012 puoliväliin mennessä oli käynyt
selväksi, että sopeutustoimia ei pystytä toteuttamaan. Tämä johtui paljon
oletettua suuremmista polttoainetuista, virkamieskunnan uudistuksiin
liittyvistä palkkakustannusten noususta, kasvaneista eläke- ja
terveydenhuoltomenoista sekä Syyrian pakolaisille tarjottujen asuntojen ja
lääkkeiden aiheuttamista menoista.[2]
Velan kestävyyden parantamiseksi ja mahdollisesti liian pienten ulkoisten
luottovirtojen vuoksi hallitus päätti toukokuussa 2012 toteuttaa täydentäviä
finanssipoliittisia toimia, joiden arvo on 3,4 prosenttia suhteessa BKT:hen.
Tavoitteena oli vähentää vuoden 2012 kokonaisalijäämää noin 1,5
prosenttiyksikköä eli 10,7 prosenttiin suhteessa BKT:hen (pois lukien
avustukset). 
Menopuolella julkisen talouden vakauttamiseen,
jonka arvo oli 2,9 prosenttia suhteessa BKT:hen, kuuluivat muun muassa
seuraavat toimet: tukien poistaminen 95-oktaaniselta bensiiniltä,
lentopetrolilta ja raskaalta polttoöljyltä; 13 prosentin leikkaus
90-oktaaniselle bensiinille myönnettävään tukeen; 6 prosentin korotus
dieselöljyn hintaan sekä leikkauksia pääomamenoihin ja juokseviin menoihin.
Tulopuolella vakauttamistoimenpiteiden arvo oli 0,4 prosenttia suhteessa
BKT:hen, ja niihin kuuluivat muun muassa liikevaihtoveron kantaminen
matkapuhelimista ja ilmastointilaitteista; autoista, lentolipuista, alkoholista
ja tupakasta kannettavien verojen korottaminen sekä joidenkin verovapautusten
kumoaminen. 
Hallitus päätti syyskuun 2012 alussa ottaa
käyttöön dieselöljystä kannettavan 6 prosentin veron ja poistaa
90-oktaanisen bensiinin tuet. Kuningas kuitenkin lykkäsi tämän IMF-ohjelman
rakenteellisiin vertailuarvoihin kuuluneen päätöksen täytäntöönpanoa.
Marraskuun puolivälissä 90-oktaanisen bensiinin tuet kuitenkin poistettiin, ja
samalla lopetettiin myös dieselöljyn, lentopetrolin ja kotitalouksien
kaasulaskujen tukeminen. Nämä toimenpiteet olivat IMF:n ohjelmassa asetetun hintasopeutukseen
liittyvän rakenteellisen vertailuarvon mukaisia. Hallitus piti polttoaineiden
hinnankorotukset voimassa, vaikka ne aiheuttivat mittavia yhteiskunnallisia
mielenilmauksia marraskuun puolivälissä. 
Kuten komission ja Jordanian viranomaisten
välisessä talousuudistuksista käydyssä yhteisessä vuoropuhelussa viime
lokakuussa korostettiin, Jordania on edistynyt huomattavasti useiden keskeisten
uudistusten toteuttamisessa. Näitä toimia ovat olleet muun muassa
energiahintojen mukauttaminen, energiatoimitusten monipuolistamista koskevat
suunnitelmat, naisten työmarkkinoille osallistumista lisäävät toimet,
pk-yritysten rahoituksen saatavuutta parantavat järjestelmät sekä parlamentille
toimitetut tuloverotusta, julkisen ja yksityisen sektorin kumppanuuksia ja
sosiaaliturvajärjestelmän uudistamista koskevat säädösehdotukset. Jordanian on
kuitenkin vielä paneuduttava rakenneuudistuksiin liittyviin merkittäviin
haasteisiin. Lisäksi monet säädösehdotukset ovat juuttuneet parlamentin
käsittelyyn. Käsittely on hidastunut myös parlamentin hajottamisen ja tammikuun
lopussa 2103 järjestettyjen parlamenttivaalien vuoksi. 
Kuten edellä todetaan, IMF:n johtokunta
hyväksyi 3. elokuuta 2012 Jordanialle myönnettävän 36-kuukautisen 2 miljardin
Yhdysvaltain dollarin valmiusluottojärjestelyn (800 prosenttia kiintiöstä).
Ohjelma on suhteellisen etupainotteinen, koska 800 prosentin kokonaiskiintiöstä
300 prosenttia maksetaan kahdessa ensimmäisessä erässä (toinen erä maksetaan
ohjelman ensimmäisen tarkastelun jälkeen). Ohjelma muodostuu
toimenpidepaketista, jolla pyritään nopeuttamaan talouskasvua samalla kun
vähennetään alttiutta ulkoisille häiriöille. Tämä toteutetaan erityisesti
uudistamalla energiatukijärjestelmä, saattamalla kansallisen sähköyhtiön
toiminta taas kannattavaksi ja edistämällä energiatoimitusten
monipuolistamista. Ohjelman mukaan myös julkisen sektorin toimintaa on
vakautettava rationalisoimalla verojärjestelmä, tehostamalla verohallintoa ja
leikkaamalla menoja. Vuonna 2013 aiotaan toteuttaa muitakin huomattavia julkisen
talouden sopeutustoimia, joita ovat muun muassa dieselöljyn ja lentopetrolin
hinnankorotukset, verovapautusten vähentäminen ja mahdollisesti valmisteverojen
korotukset. Tavoitteena on vuoden aikana supistaa julkisen talouden alijäämä
(pois lukien avustukset) 9,3 prosenttiin suhteessa BKT:hen (avustukset mukaan
lukien 5,5 prosenttiin suhteessa BKT:hen). 
IMF:n viimeisimpien ennusteiden perusteella
voidaan todeta, että ulkoisen rahoitusvajeen arvioidaan olevan
IMF-ohjelmakaudella (vuosina 2013–2015) 5,9 miljardia Yhdysvaltain dollaria,
mikä johtuu pääosin suuresta (mutta ajan mittaan supistuvasta) vaihtotaseen
vajeesta ja tarpeesta kasvattaa virallista valuuttavarantoa. Valuuttavaranto
oli kriittisen alhaisella tasolla vuoden 2012 lopussa (niukasti 3 kuukauden
tuontia vastaavan minimirajan yläpuolella), ja maksutase oli hyvin altis
ulkoisille sokeille erityisesti Egyptistä tulevien kaasutoimitusten häiriöiden
jatkumisen ja alueen poliittisen tilanteen kehityksen vuoksi. Tämän vuoksi
IMF:n ohjelmassa pyritään huomattavasti kasvattamaan virallista
valuuttavarantoa. Valmiusluottojärjestelystä ja Maailmanpankin
kehitysapulainasta saatavasta rahoituksesta huolimatta Jordanialla on kyseisten
kolmen vuoden aikana vielä 4,1 miljardin dollarin ulkoinen rahoitusvaje, jonka
kattavat muut rahoittajat (Persianlahden yhteistyöneuvosto, Yhdysvallat, EU,
Ranska ja Japani). Ehdotettu EU:n makrotaloudellinen rahoitusapu kattaisi noin
4,4 prosenttia jäljelle jäävästä ulkoisesta rahoitusvajeesta.
·      Voimassa olevat aiemmat säännökset
Ei ole
·      Johdonmukaisuus suhteessa unionin muuhun politiikkaan ja muihin
tavoitteisiin
EU on jo pitkään halunnut tehdä yhteistyötä
Jordanian kanssa, koska maalla on tasapainottava rooli alueella ja sillä on
EU:n kanssa taloudellisia ja rahoituksellisia yhteyksiä. EU:n ja Jordanian
väliset sopimussuhteet perustuvat toukokuussa 2002 tehtyyn
assosiaatiosopimukseen, jossa vapautetaan osapuolten välinen kauppa ja
määrätään kahdenvälisen poliittisen vuoropuhelun ja taloudellisen yhteistyön
lisäämisestä. Kahdenvälisiä suhteita on tiivistetty myös osana Euroopan
naapuruuspolitiikkaa (ENP) muun muassa antamalla vuonna 2005 viisivuotinen
ENP:n toimintasuunnitelma. Se korvattiin vuonna 2010 annetulla uudella
viisivuotissuunnitelmalla, jossa nimetään keskeisiä uudistustoimia talouden ja
politiikan alalla sekä edistetään sääntelyn lähentymistä EU:hun. Lisäksi
Jordania on ensimmäinen Välimeren alueen kumppanimaa, jonka kanssa EU on saanut
päätökseen ns. pitkälle edistyneen maan asemaan johtavat tekniset neuvottelut.
Jordania on myös Välimeren unionin jäsen. Maalla on merkittävät taloudelliset
siteet EU:hun. EU oli vuonna 2011 Jordanian tärkein tuontialue (osuus 20,1
prosenttia), vaikka maan viennissä EU oli vasta seitsemänneksi suurin kohde. EU
on ehdottanut Jordanialle neuvottelujen aloittamista pitkälle menevästä ja
laaja-alaisesta vapaakauppasopimuksesta, jonka tavoitteena on tiivistää maan
integroitumista EU:n sisämarkkinoille. 
Yhteenvetona voidaan todeta, että Jordanialla
on vielä haasteita maan pyrkiessä täyteen demokratiaan, ja jäljellä on suuria
epävarmuustekijöitä. Jordania on kuitenkin edistynyt huomattavasti
poliittisissa ja taloudellisissa uudistuksissa. Maalla on myös vankat
kahdenväliset suhteet EU:hun. 
EU on arabikevään tapahtumien alusta lähtien
ilmoittanut useaan otteeseen sitoutuvansa tukemaan Jordaniaa sen
taloudellisessa ja poliittisessa uudistusprosessissa. EU:n sitoutuminen
poliittisten ja taloudellisten uudistusten tukemiseen olikin tärkein viesti
Jordanian viranomaisille EU–Jordania-työryhmän ensimmäisessä kokouksessa
Ammanissa helmikuussa 2012. 
Makrotaloudellista rahoitusapua koskeva
ehdotus vastaa EU:n sitoumusta tukea Jordanian taloudellista ja poliittista
siirtymävaihetta. Se noudattaa myös makrotaloudellista rahoitusapua koskevia
suuntaviivoja, jotka annettiin makrotaloudellista rahoitusapua koskevissa
neuvoston päätelmissä vuonna 2002 ja päätelmien saatekirjeessä, jonka neuvoston
puheenjohtaja osoitti komission puheenjohtajalle. Kuten komission ehdotuksen
liitteenä olevassa komission yksiköiden valmisteluasiakirjassa todetaan,
ehdotus on erityisesti poikkeuksellisuutta, poliittisten ehtojen täyttymistä,
täydentävyyttä, ehdollisuutta ja talouskuria koskevien periaatteiden mukainen. 
Makrotaloudellisen rahoitusapuoperaation
voimassaoloaikana komissio edelleen seuraa ja arvioi näiden kriteerien
täyttymistä sekä arvioi tiiviissä yhteistyössä Euroopan ulkosuhdehallinnon
kanssa poliittisten ehtojen täyttymistä.
2.           INTRESSITAHOJEN KUULEMISTEN JA
VAIKUTUSTENARVIOINTIEN TULOKSET
·      Intressitahojen kuuleminen
Makrotaloudellinen rahoitusapu on olennainen
osa Jordanian talouden vakautus- ja elvytysohjelmalle myönnettävää
kansainvälistä tukea. Laatiessaan tätä rahoitusapua koskevaa ehdotusta
komission yksiköt ovat kuulleet IMF:ää Maailmanpankkia, jotka ovat jo ottaneet
käyttöön mittavat rahoitusohjelmat. Komissio kuuli EU:n jäsenvaltioita talous-
ja rahoituskomiteassa ennen makrotaloudellista rahoitusapua koskevan
ehdotuksensa esittämistä. Komissio on myös ollut säännöllisesti yhteydessä
Jordanian viranomaisiin.
·      Asiantuntijatiedon käyttö
Komissio laatii ulkopuolisten asiantuntijoiden
avustuksella operatiivisen arvioinnin, jossa tarkastellaan Jordanian julkisten
rahoitusketjujen ja hallinnollisten menettelyiden laatua ja luotettavuutta.
·      Vaikutusten arviointi
Makrotaloudellisella rahoitusavulla sekä
siihen liitetyllä talouden sopeutus- ja uudistusohjelmalla helpotetaan
Jordanian lyhyen aikavälin rahoitustarpeita ja tuetaan toimenpiteitä, joilla
pyritään vahvistamaan maksutasetta ja julkisen talouden kestävyyttä keskipitkällä
aikavälillä sekä vauhdittamaan kestävää kasvua IMF:n kanssa tehdyn sopimuksen
mukaisesti. Sillä voidaan erityisesti parantaa julkisen talouden hoidon
tehokkuutta ja avoimuutta, edistää julkisen talouden uudistuksia, joilla
tehostetaan veronkantoa ja lisätään verojärjestelmän progressiivisuutta, tukea
käynnissä olevia toimia, joilla parannetaan sosiaalista turvaverkostoa, edistää
työmarkkinauudistuksia, joilla vähennetään työttömyyttä ja saadaan erityisesti
lisää naisia työmarkkinoille, ja edistää kaupan ja investointien
sääntely-ympäristöä edistävien toimenpiteiden toteuttamista.
3.           EHDOTUKSEN OIKEUDELLISET NÄKÖKOHDAT
·      Ehdotetun toimen lyhyt kuvaus
Euroopan unioni myöntää Jordanialle
makrotaloudellista rahoitusapua yhteensä enintään 180 miljoonan euron
keskipitkän ajan lainana. Rahoitusavulla katetaan osa Jordanian jäljellä
olevista ulkoisista rahoitustarpeista vuosina 2013–14. Komissio on määritellyt
rahoitustarpeet IMF:n arvioiden perusteella. 
Rahoitusapu on tarkoitus maksaa kahtena
lainaeränä hieman etupainotteisesti, koska Jordanialla on kiireellisiä
rahoitustarpeita. Ensimmäinen erä on tarkoitus maksaa vuoden 2013
jälkipuoliskolla. Toinen erä, jonka ehdoksi on asetettu tiettyjen poliittisten
toimenpiteiden toteuttaminen, voitaisiin maksaa vuoden 2014 alkupuoliskolla.
Tukea hallinnoi komissio. EU:n varainhoitoasetuksen mukaisia petosten torjuntaa
ja muita väärinkäytöksiä koskevia erityissäännöksiä sovelletaan. 
Kuten makrotaloudellisen rahoitusavun
välineessä yleensä, maksujen suorittamisen ehtona on, että IMF:n
rahoitusjärjestelyn (valmiusluottojärjestely) puitteissa suoritettavien
ohjelmien tarkastelujen tulokset ovat myönteiset. Lisäksi komissio ja Jordanian
viranomaiset laativat yhteisymmärryspöytäkirjan, jossa sovitaan
yksityiskohtaisista rakenteellisista uudistustoimenpiteistä. Komission
tavoitteena ovat rakenneuudistukset, joilla pyritään parantamaan makrotalouden
hallinnoinnin yleistä laatua ja kestävän kasvun edellytyksiä (tavoitteena esim.
julkisen talouden hoidon avoimuus ja tehokkuus), julkisen talouden uudistukset,
sosiaalista turvaverkostoa parantavat uudistukset, työmarkkinauudistukset sekä
uudistukset, joilla parannetaan kaupan ja investointien sääntely-ympäristöä).
Päätös maksaa ehdotettu makrotaloudellinen
rahoitusapu kokonaisuudessaan lainoina perustuu Jordanian kehitystasoon
(mitattuna henkeä kohti lasketuilla tuloilla) ja velkaindikaattoreihin. Se on
myös johdonmukainen Maailmanpankin ja IMF:n Jordanian kanssa toteuttamien
järjestelyjen kanssa. Jordania ei ole oikeutettu edullisin ehdoin myönnettävään
Kansainvälisen kehitysjärjestön tai IMF:n köyhyyden vähentämis- ja
talouskasvurahaston rahoitukseen.
·      Oikeusperusta
Ehdotuksen oikeusperusta on SEUT-sopimuksen
212 artikla. 
·      Toissijaisuusperiaate
Ehdotus kuuluu EU:n jaettuun toimivaltaan.
Koska jäsenvaltiot eivät voi yksin riittävällä tavalla saavuttaa ehdotuksen
tavoitteita, jotka liittyvät Jordanian lyhyen aikavälin makrotalouden vakauden
palauttamiseen, vaan ne voidaan saavuttaa paremmin Euroopan unionin tasolla,
ehdotukseen sovelletaan toissijaisuusperiaatetta. Pääasiallisia syitä ovat
kansallisen tason budjettirajoitteet ja tarve avunantajien laajaan
koordinointiin tuen ja sen tehokkuuden maksimoimiseksi. 
·      Suhteellisuusperiaate
Ehdotus on suhteellisuusperiaatteen mukainen.
Siinä ei ylitetä sitä, mikä on tarpeen lyhyen aikavälin makrotalouden vakautta
koskevien tavoitteiden saavuttamiseksi. 
Kuten komissio on todennut
valmiusluottojärjestelyn yhteydessä laadittujen IMF:n arvioiden perusteella,
avun määrä kattaa 4,4 prosenttia vuosien 2013–2015 jäljellä olevasta
rahoitusvajeesta. Tämä on makrotaloudellisia rahoitusapuoperaatioita koskevien
kustannustenjakoon liittyvien vakiosääntöjen mukaista. EU:n osuus katsotaan
asianmukaiseksi, kun otetaan huomioon apu, jonka muut kahden- ja monenväliset
avun- ja luotonantajat ovat luvanneet Jordanialle.
·      Sääntelytavan valinta
Muut välineet eivät soveltuisi, koska
makrotaloudellisesta rahoitusavusta ei ole annettu puiteasetusta. Tästä syystä
SEUT-sopimuksen 212 artiklan mukaiset Euroopan parlamentin ja neuvoston ad
hoc -päätökset ovat tämän avun osalta ainoat mahdolliset sääntelyvälineet.
Hankerahoitus tai tekninen apu ei soveltuisi
tai riittäisi näiden makrotaloudellisten tavoitteiden saavuttamiseen. Tärkein
lisäarvo, joka makrotaloudellisesta rahoitusavusta saadaan verrattuna muihin
EU:n välineisiin, olisi se, että sillä helpotetaan ulkoista rahoitusrajoitetta
ja edistetään vakaan makrotalouden kehyksen luomista – muun muassa parantamalla
maksutaseen kestävyyttä ja talousarviotilannetta – ja asianmukaisen kehyksen
tarjoamista rakenneuudistuksille. Makrotaloudellisella rahoitusavulla
helpotetaan makrotalouden ja rakennepolitiikan asianmukaisen kokonaiskehyksen
käyttöönottoa ja voidaan sitä kautta tehostaa toimia, joita Jordaniassa
rahoitetaan EU:n muista kapea-alaisemmista rahoitusvälineistä. 
4.           TALOUSARVIOVAIKUTUKSET
Suunniteltu rahoitusapu on tarkoitus
antaa lainana. Se rahoitetaan lainalla, jonka komissio ottaa EU:n puolesta.
Rahoitusavun talousarviokustannukset vastaavat 9 prosentin rahoitusosuuteen
perustuvaa määrää, joka maksetaan budjettikohdasta 01 04 01 14
(Takuurahaston rahoittaminen) EU:n ulkoista lainanantoa varten tarkoitettuun
takuurahastoon. Kun oletetaan, että ensimmäinen 100 miljoonan euron lainaerä
maksetaan vuonna 2013 ja toinen 80 miljoonan euron erä vuonna 2014, rahoitus
toteutuu takuurahastomekanismin hallinnointisääntöjen mukaisesti vuosien 2015
ja 2016 talousarvioissa.
5.           LISÄTIEDOT
·      Uudelleentarkastelu-, tarkistus- tai raukeamislauseke
Ehdotus sisältää raukeamislausekkeen. Ehdotettu
rahoitusapu on saatavilla kahden vuoden ajan alkaen ensimmäisestä
yhteisymmärryspöytäkirjan voimaantulon jälkeisestä päivästä.
2013/0128 (COD)
Ehdotus
EUROOPAN PARLAMENTIN JA NEUVOSTON PÄÄTÖS
makrotaloudellisen rahoitusavun myöntämisestä
Jordanian hašemiittiselle kuningaskunnalle
EUROOPAN
PARLAMENTTI JA EUROOPAN UNIONIN NEUVOSTO, jotka
ottavat huomioon
Euroopan unionin toiminnasta tehdyn sopimuksen ja erityisesti sen
212 artiklan,
ottavat huomioon
Euroopan komission ehdotuksen,[3]

sen jälkeen kun
esitys lainsäätämisjärjestyksessä hyväksyttäväksi säädökseksi on toimitettu
kansallisille parlamenteille,
noudattavat
tavallista lainsäätämisjärjestystä,[4]
sekä katsovat
seuraavaa:
(1)                   Jordanian
hašemiittisen kuningaskunnan, jäljempänä ’Jordania’, ja Euroopan unionin,
jäljempänä ’unioni’, suhteita kehitetään osana Euroopan naapuruuspolitiikkaa,
jäljempänä myös ’ENP’. Euroopan yhteisöjen ja niiden jäsenvaltioiden ja
Jordanian välinen assosiaatiosopimus tuli voimaan toukokuussa 2002.
Kahdenvälistä poliittista vuoropuhelua ja taloudellista yhteistyötä on sen
jälkeen kehitetty ENP:n toimintaohjelmissa, joista viimeisin kattoi vuodet
2012–2015. Unioni myönsi Jordanialle vuonna 2010 ”pitkälle edistyneen maan”
kumppanuusaseman, mikä merkitsee osapuolten välisen yhteistyön laajentumista.
(2)       Jordanian talouteen ovat
vuoden 2010 lopusta vaikuttaneet voimakkaasti kotimaiset tapahtumat, jotka
liittyvät arabikevääksi kutsuttuihin eteläisen Välimeren maiden tapahtumiin,
sekä jatkuvat alueelliset levottomuudet erityisesti naapurimaissa Egyptissä ja
Syyriassa. Heikentynyt globaali ympäristö, Egyptistä tulevien
maakaasutoimitusten toistuvat häiriöt, joiden vuoksi Jordania on joutunut
sähkön tuotannossa korvaamaan egyptiläistä kaasuntuontia kalliimmilla
polttoaineilla, sekä suuret pakolaisvirrat Syyriasta ovat johtaneet
merkittäviin ulkoisiin ja talousarvioon liittyviin rahoitusvajeisiin.
(3)       EU on arabikevään tapahtumien
alusta alkaen ilmoittanut useaan otteeseen sitoutuvansa tukemaan Jordaniaa sen
taloudellisessa ja poliittisessa uudistusprosessissa. Tämä sitoumus
vahvistettiin unionin ja Jordanian välisen assosiaationeuvoston
10. kokouksessa joulukuussa 2012. 
(4)       Jordania on toteuttanut
useita poliittisia uudistuksia, joista merkittävimpänä voidaan mainita
Jordanian parlamentin syyskuussa 2011 hyväksymät yli 40 perustuslain muutosta,
jotka ovat merkittävä edistysaskel kohti täysin demokraattista järjestelmää.
Unionin poliittinen ja taloudellinen tuki Jordanian uudistusprosessille on
johdonmukainen osana Euroopan naapuruuspolitiikkaa määritetyn eteläisen
Välimeren alueella harjoitettavan toimintapolitiikan kanssa.
(5)       Jordanian viranomaiset ja
Kansainvälinen valuuttarahasto (IMF) sopivat elokuussa 2012 kolmivuotisesta
1,364 miljoonan SDR:n valmiusluottojärjestelystä, jolla tuetaan Jordanian
talouden sopeutus- ja uudistusohjelmaa. 
(6)       Unioni on myöntänyt kaudelle
2011–2013 osana säännönmukaista yhteistyöohjelmaansa 293 miljoonan euron
avustukset, joilla tuetaan Jordanian poliittista ja taloudellista
uudistusohjelmaa. Lisäksi Jordanialle on myönnetty vuonna 2012 70 miljoonaa
euroa kumppanuutta, uudistuksia ja osallistavaa kasvua tukevasta
SPRING-ohjelmasta ja 10 miljoonaa euroa unionin humanitaarista apua Syyrian
pakolaisten tukemiseksi.
(7)       Jordania pyysi joulukuussa
2012 Euroopan unionilta makrotaloudellista rahoitusapua heikkenevän
taloustilanteen ja synkeiden talousnäkymien vuoksi.
(8)       IMF:ltä ja Maailmanpankilta
saadun makrotaloudellisen tuen jälkeenkin Jordanian maksutaseessa on
rahoitusvaje, ja maan ulkoinen rahoitusasema on altis ulkoisille sokeille,
minkä vuoksi valuuttavaranto on pidettävä riittävällä tasolla; näistä syistä
makrotaloudellista rahoitusapua pidetään tämänhetkisissä poikkeuksellisissa
olosuhteissa tarkoituksenmukaisena vastauksena Jordanian pyyntöön.
Makrotaloudellisen rahoitusavun antamista Jordanialle koskevalla EU:n
ohjelmalla, jäljempänä ”unionin makrotaloudellinen rahoitusapu”, on tarkoitus
tukea maan talouden vakautusta ja rakenneuudistusohjelmaa täydentämällä IMF:n
rahoitusjärjestelyllä käyttöön asetettavia resursseja. 
(9)       Unionin makrotaloudellisen
rahoitusavun pitäisi paitsi täydentää IMF:n ja Maailmanpankin ohjelmia ja
rahoitusta myös varmistaa unionin osallistumisesta saatava lisäarvo. Komission
olisi varmistettava, että unionin makrotaloudellinen apu on oikeudellisesti ja
sisällöltään yhdenmukainen ulkoisen toiminnan eri aloilla toteutettujen
toimenpiteiden ja muiden asiaankuuluvien unionin politiikkojen yhteydessä
toteutettujen toimenpiteiden kanssa.
(10)     Unionin makrotaloudellisen
rahoitusavun erityistavoitteina olisi oltava julkisten varainhoitojärjestelmien
tehokkuuden, avoimuuden ja vastuullisuuden lisääminen Jordaniassa ja sellaisten
rakenneuudistusten edistäminen, joilla pyritään tukemaan kestävää ja
osallistavaa kasvua, työpaikkojen luomista ja julkisen talouden vakauttamista.
Komission olisi seurattava näitä tavoitteita säännöllisesti.
(11)     Unionin makrotaloudellista
rahoitusapua koskevien ehtojen olisi vastattava unionin Jordaniaan soveltaman
politiikan keskeisiä periaatteita ja tavoitteita. 
(12)     Jotta tähän
makrotaloudelliseen rahoitusapuun liittyvät unionin taloudelliset edut voidaan
suojata tehokkaasti, on tarpeen, että Jordania toteuttaa asianmukaisia
toimenpiteitä petosten, korruption ja muiden tähän rahoitusapuun liittyvien
väärinkäytösten estämiseksi ja torjumiseksi.      Lisäksi on tarpeen, että
komissio huolehtii asianmukaisesta valvonnasta ja tilintarkastustuomioistuin
tarpeellisista tarkastuksista.
(13)     Unionin makrotaloudellisen
rahoitusavun maksamisen ei pitäisi rajoittaa budjettivallan käyttäjän
valtuuksia. 
(14)     Rahoitusavun hallinnointi
olisi annettava komission tehtäväksi. Sen varmistamiseksi, että Euroopan
parlamentti sekä talous- ja rahoituskomitea voivat seurata tämän päätöksen
täytäntöönpanoa, komission olisi annettava niille säännöllisesti tietoja
rahoitusavun täytäntöönpanosta ja toimitettava niille asiaan liittyvät
asiakirjat.
(15)     Jotta tämän päätöksen
yhdenmukainen täytäntöönpano voitaisiin varmistaa, komissiolle olisi
siirrettävä täytäntöönpanovaltaa. Tätä valtaa olisi käytettävä yleisistä
säännöistä ja periaatteista, joiden mukaisesti jäsenvaltiot valvovat komission
täytäntöönpanovallan käyttöä, 16 päivänä helmikuuta 2011 annetun Euroopan
parlamentin ja neuvoston asetuksen (EU) N:o 182/2011[5] mukaisesti. Koska rahoitusapu
on määrältään suuri ja sillä on tämän vuoksi mahdollisesti huomattavat
vaikutukset, asetuksen (EU) N:o 182/2011 2 artiklan 2 kohdassa säädetyn
tarkastelumenettelyn soveltaminen on perusteltua,
OVAT HYVÄKSYNEET TÄMÄN PÄÄTÖKSEN:
1 artikla
1.           Unioni myöntää Jordanialle
makrotaloudellisena rahoitusapuna enintään 180 miljoonaa euroa tukeakseen
maan talouden vakauttamista ja uudistuksia. Rahoitusavulla katetaan nykyisessä
IMF:n ohjelmassa määritettyjä Jordanian maksutasetarpeita. 
2.           Makrotaloudellinen
rahoitusapu myönnetään Jordanialle kokonaisuudessaan lainoina. Komissiolle
annetaan valtuudet lainata tarvittavat varat rahoitusmarkkinoilta tai
rahoituslaitoksilta ja lainata ne edelleen Jordanialle. Lainojen
takaisinmaksuaika on enintään 15 vuotta.
3.           Komissio hallinnoi unionin
makrotaloudellisen rahoitusavun maksamista tavalla, joka on linjassa IMF:n ja
Jordanian välisten sopimusten sekä Euroopan naapuruuspolitiikan mukaisesti
sovittujen, EU:n ja Jordanian assosiaatiosopimuksessa ja EU:n ja Jordanian
välisessä vuosia 2010–2015 koskevassa toimintasuunnitelmassa vahvistettujen
talousuudistusten keskeisten periaatteiden ja tavoitteiden kanssa. Komissio
antaa Euroopan parlamentille sekä talous- ja rahoituskomitealle säännöllisesti
tietoja unionin makrotaloudellisen rahoitusavun hallinnoinnin kehityksestä ja
toimittaa niille asiaan liittyvät asiakirjat.
4.           Unionin rahoitusapu on
saatavilla kahden vuoden ajan 2 artiklan 1 kohdassa tarkoitetun
yhteisymmärryspöytäkirjan voimaantulon jälkeisestä päivästä alkaen.
2 artikla
1.           Komissiolla on valtuudet sopia
6 artiklan 2 kohdassa tarkoitettua tarkastelumenettelyä noudattaen Jordanian
viranomaisten kanssa unionin makrotaloudelliseen rahoitusapuun liitettävistä
talouspoliittisista ja rahoitusta koskevista ehdoista, jotka vahvistetaan yhteisymmärryspöytäkirjassa,
johon sisältyy mainittujen ehtojen täyttämisen aikataulu.
Talouspoliittisten ja rahoitusta koskevien ehtojen on oltava 1 artiklan 3
kohdassa tarkoitettujen sopimusten mukaisia. Näillä ehdoilla pyritään
erityisesti parantamaan Jordanian julkisten varainhoitojärjestelmien
tehokkuutta, avoimuutta ja vastuullisuutta muun muassa unionin
makrotaloudellisen rahoitusavun käytön osalta. Komissio seuraa säännöllisesti,
miten näiden tavoitteiden saavuttamisessa edistytään. 
2.           Avun yksityiskohtaiset
rahoitusehdot vahvistetaan komission ja Jordanian viranomaisten välisessä
lainasopimuksessa. 
3.           Unionin makrotaloudellisen
rahoitusavun täytäntöönpanon aikana komissio seuraa, että rahoitusavun kannalta
merkitykselliset rahoitusjärjestelyt, hallintomenettelyt sekä sisäiset ja
ulkoiset valvontamekanismit ovat luotettavia Jordaniassa ja että sovittua
aikataulua noudatetaan.
4.           Komissio tarkistaa
säännöllisin väliajoin, että Jordanian talouspolitiikka on unionin
makrotaloudellisen rahoitusavun tavoitteiden mukaista ja että sovitut
talouspoliittiset ehdot täytetään hyväksyttävästi. Näin tehdessään komissio
koordinoi toimintaansa tiiviisti IMF:n ja Maailmanpankin ja tarvittaessa
talous- ja rahoituskomitean kanssa.
3 artikla
1.           Komissio asettaa Jordanialle
myönnettävän unionin rahoitusavun saataville kahdessa lainaerässä edellyttäen,
että 2 kohdan edellytykset täyttyvät. Erien koot vahvistetaan
yhteisymmärryspöytäkirjassa. 
2.           Komissio tekee päätöksen
erien maksamisesta sen perusteella, onko IMF:n ohjelma toteutettu tyydyttävästi
ja onko yhteisymmärryspöytäkirjassa sovittuja talouspoliittisia ja rahoitusta
koskevia ehtoja noudatettu. Toinen erä voidaan maksaa aikaisintaan kolmen
kuukauden kuluttua ensimmäisen erän maksamisesta.
3.           Unionin varat maksetaan Jordanian
keskuspankille. Ellei yhteisymmärryspöytäkirjassa toisin sovita ja edellyttäen,
että siinä vahvistetaan jäljellä oleva julkisen talouden rahoitustarve, unionin
varat voidaan siirtää Jordanian valtiovarainministeriölle, joka on lopullinen
avunsaaja.
4 artikla
1.           Unionin makrotaloudelliseen
rahoitusapuun liittyvät lainanotto- ja lainanantotoimet tehdään euromääräisinä
ja niissä käytetään samaa arvopäivää, eikä niistä saa aiheutua unionille
eräpäivän muutoksia, valuuttakurssi- tai korkoriskejä tai muita kaupallisia
riskejä.
2.           Komissio ryhtyy tarvittaviin
toimiin Jordanian niin pyytäessä sen varmistamiseksi, että lainaehtoihin
sisältyy aikaistettua takaisinmaksua koskeva lauseke. Vastaava aikaistettua
takaisinmaksua koskeva lauseke sisällytetään myös komission lainanottotoimien
ehtoihin. 
3.           Jos olosuhteet mahdollistavat
lainan koron parantamisen, komissio voi Jordanian pyynnöstä jälleenrahoittaa
kaikki alkuperäiset lainansa tai osan niistä tai järjestellä rahoitusehdot
uudelleen. Jälleenrahoitus- tai uudelleenjärjestelytoimet on toteutettava
1 kohdassa säädettyjen ehtojen mukaisesti, eivätkä ne saa pidentää
kyseisen lainan keskimääräistä erääntymisaikaa tai kasvattaa jälleenrahoituksen
tai uudelleenjärjestelyn ajankohtana jäljellä olevan pääoman määrää.
4.           Jordanian on maksettava
kaikki kulut, joita unionille aiheutuu tämän päätöksen mukaisista lainanotto-
ja lainanantotoimista. 
5.           Komissio tiedottaa Euroopan
parlamentille sekä talous- ja rahoituskomitealle 2 ja 3 kohdassa
tarkoitettujen toimien etenemisestä.
5 artikla
1.           Unionin makrotaloudellisen
avun täytäntöönpanossa noudatetaan unionin yleiseen talousarvioon
sovellettavista varainhoitosäännöistä ja neuvoston asetuksen (EY, Euratom) N:o
1605/2002 kumoamisesta 25 päivänä lokakuuta 2012 annettua Euroopan parlamentin
ja neuvoston asetusta (EU, Euratom) N:o 966/2012[6]
ja sen soveltamissääntöjä[7].

2.           Jordanian viranomaisten
kanssa tehtävissä lainasopimuksessa ja yhteisymmärryspöytäkirjassa on
määrättävä asianmukaisista toimenpiteistä petosten, korruption ja muiden
rahoitusapuun vaikuttavien väärinkäytösten ehkäisemiseksi ja torjumiseksi.
Varojen hallinnan ja maksamisen avoimuuden tehostamiseksi lainasopimuksessa ja
yhteisymmärryspöytäkirjassa sovitaan myös komission ja Euroopan
petostentorjuntaviraston valvonnasta, johon sisältyvät paikalla suoritettavat
tarkastukset. Lisäksi kyseisissä asiakirjoissa sovitaan
tilintarkastustuomioistuimen tarkastuksista, jotka voidaan tarvittaessa
suorittaa paikalla.
6 artikla
1.           Komissiota avustaa komitea.
Kyseinen komitea on asetuksessa (EU) N:o 182/2011 tarkoitettu komitea.
2.           Kun viitataan tähän kohtaan,
sovelletaan asetuksen (EU) N:o 182/2011 5 artiklaa.
7 artikla
1.           Komissio antaa joka vuosi
30 päivään kesäkuuta mennessä Euroopan parlamentille ja neuvostolle
kertomuksen ja arvion tämän päätöksen edellisen vuoden täytäntöönpanosta.
Kertomuksessa on osoitettava yhteys yhteisymmärryspöytäkirjassa vahvistettujen
talouspoliittisten ehtojen, Jordaniassa meneillään olevan talous- ja
finanssipoliittisen kehityksen sekä unionin makrotaloudellisen rahoitusavun
erien maksamista koskevien komission päätösten välillä. 
2.           Komissio toimittaa Euroopan
parlamentille ja neuvostolle jälkiarviointikertomuksen viimeistään kahden
vuoden kuluttua 1 artiklan 4 kohdassa tarkoitetun rahoituksen saatavilla
oloajan päättymisestä.
8 artikla
Tämä päätös tulee voimaan kolmantena päivänä
sen jälkeen, kun se on julkaistu Euroopan unionin virallisessa lehdessä.
Tehty Brysselissä
Euroopan parlamentin puolesta                    Neuvoston
puolesta
Puhemies                                                       Puheenjohtaja
SÄÄDÖSEHDOTUKSEEN LIITTYVÄ
RAHOITUSSELVITYS
1.           PERUSTIEDOT EHDOTUKSESTA/ALOITTEESTA 
              1.1.    Ehdotuksen/aloitteen nimi 
              1.2.    Toimintalohko(t)
toimintoperusteisessa johtamis- ja budjetointijärjestelmässä (ABM/ABB)
              1.3.    Ehdotuksen/aloitteen
luonne 
              1.4.    Tavoitteet

              1.5.    Ehdotuksen/aloitteen
perustelut 
              1.6.    Toiminnan
ja sen rahoitusvaikutusten kesto 
              1.7.    Hallinnointitapa
(hallinnointitavat) 
2.           HALLINNOINTI
              2.1.    Seuranta-
ja raportointisäännöt 
              2.2.    Hallinnointi-
ja valvontajärjestelmä 
              2.3.    Toimenpiteet
petosten ja sääntöjenvastaisuuksien ehkäisemiseksi 
3.           EHDOTUKSEN/ALOITTEEN ARVIOIDUT
RAHOITUSVAIKUTUKSET 
              3.1.    Kyseeseen
tulevat monivuotisen rahoituskehyksen otsakkeet ja menopuolen budjettikohdat 
              3.2.    Arvioidut
vaikutukset menoihin 
              3.3.    Arvioidut vaikutukset tuloihin
SÄÄDÖSEHDOTUKSEEN
LIITTYVÄ RAHOITUSSELVITYS
1.           PERUSTIEDOT EHDOTUKSESTA/ALOITTEESTA 
1.1.        Ehdotuksen/aloitteen nimi 
Jordanian hašemiittiselle kuningaskunnalle
myönnettävä makrotaloudellinen rahoitusapu.
1.2.        Toimintalohko(t)
toimintoperusteisessa johtamis- ja budjetointijärjestelmässä (ABM/ABB)[8] 
Toimintalohko:            Osasto 01 – Talous-
ja rahoitusasiat
Toimi: 03 – Kansainväliset talous- ja
rahoitusasiat
1.3.        Ehdotuksen/aloitteen luonne 
X Ehdotus/aloite liittyy uuteen toimeen.

1.4.        Tavoitteet
1.4.1.     Komission monivuotinen
strateginen tavoite (monivuotiset strategiset tavoitteet), jonka (joiden)
saavuttamista ehdotus/aloite tukee 
”Hyvinvoinnin edistäminen EU:n rajojen
ulkopuolella”
Talouden ja rahoituksen pääosaston keskeinen
toiminta-alue: 
1. Euroopan naapuruuspolitiikan täytäntöönpanon
edistäminen syventämällä taloudellista analyysia sekä lujittamalla poliittista
vuoropuhelua ja toimintasuunnitelmien taloudellisia osa-alueita koskevaa
neuvontaa.
2. Kumppaneina toimiville kolmansille maille suunnatun
makrotaloudellisen rahoitusavun kehittäminen, seuranta ja toteutus yhteistyössä
asianomaisten kansainvälisten rahoituslaitosten kanssa. 
1.4.2.     Erityistavoite
(erityistavoitteet) sekä toiminto (toiminnot) toimintoperusteisessa johtamis-
ja budjetointijärjestelmässä
Erityistavoite nro 3: ”Makrotaloudellisen rahoitusavun antaminen kolmansille maille
maksutaseongelmien ratkaisemiseksi ja ulkoisen velan kestävyyden
palauttamiseksi”
Toiminto (toiminnot) toimintoperusteisessa
johtamis- ja budjetointijärjestelmässä: Talous- ja
rahoitusalan kansainväliset suhteet, globaali hallinta. 
1.4.3.     Odotettavissa olevat tulokset
ja vaikutukset
Ehdotettu rahoitusapu Jordanian hašemiittiselle
kuningaskunnalle, jäljempänä ’Jordania’, muodostuu EU:n myöntämästä 180 miljoonan
euron lainasta, jolla pyritään parantamaan maksutaseen kestävyyttä.
Rahoitusavulla, joka maksetaan kahtena eränä, autetaan maata selviämään
kotimaisista ja alueellisista levottomuuksista johtuvista taloudellista ja
sosiaalisista ongelmista. Rahoitusavulla tuetaan myös rakenneuudistuksia,
joilla pyritään vauhdittamaan kestävää talouskasvua ja parantamaan julkisen
talouden hoitoa. 
1.4.4.     Tulos- ja
vaikutusindikaattorit 
Viranomaisten edellytetään ilmoittavan komission
yksiköille tiedot määrätyistä indikaattoreista säännöllisesti ja esittävän
kattavan raportin sovittujen poliittisten ehtojen noudattamisesta ennen toisen
rahoitusapuerän maksamista. 
Komission yksiköt jatkavat julkisen talouden
hoidon seurantaa sen jälkeen kun rahoitusketjujen ja hallintomenettelyjen
toiminta on arvioitu. Arviointi on tarkoitus toteuttaa Jordaniassa osana tämän
rahoitusaputoimen valmistelua. Euroopan unionin edustusto Jordaniassa raportoi
myös säännöllisesti asioista, jotka liittyvät rahoitusavun seurantaan.
Komission yksiköt ovat tiiviissä yhteydessä IMF:ään ja Maailmanpankkiin
hyötyäkseen näkemyksistä, joita nämä saavat Jordaniassa parhaillaan
toteuttamistaan toimista. 
Ehdotetussa päätöksessä määrätään vuosittain
Euroopan parlamentille ja neuvostolle annettavasta kertomuksesta, joka sisältää
arvion tämän toimenpiteen täytäntöönpanosta. Riippumaton jälkiarviointi
laaditaan kahden vuoden kuluessa toteutuksen päättymisestä.
1.5.        Ehdotuksen/aloitteen
perustelut 
1.5.1.     Tarpeet, joihin
ehdotuksella/aloitteella vastataan lyhyellä tai pitkällä aikavälillä 
Rahoitusavun maksamisen ehtona on, että Jordania
edistyy tyydyttävästi IMF:n kanssa sopimansa valmiusluottojärjestelyn
toteutuksessa. Lisäksi komissio sopii Jordanian viranomaisten kanssa
yhteisymmärryspöytäkirjassa luetelluista erityisehdoista, jotka on täytettävä
ennen kuin komissio maksaa toisen rahoitusapuerän. 
1.5.2.     EU:n osallistumisesta saatava
lisäarvo
Ehdotetulla makrotaloudellisella rahoitusavulla
autetaan Jordaniaa selviytymään kotimaisten ja alueellisten levottomuuksien
aiheuttamista taloudellisista sokeista ja edistetään siten maan
makrotaloudellista vakautta, talousuudistuksia ja poliittista kehitystä.
Rahoitusapu parantaa kansainvälisen avunantajayhteisön kriisin jälkeen sopiman
rahoitustukipaketin kokonaistehokkuutta täydentämällä kansainvälisten
rahoituslaitosten, EU:n ja muiden avunantajien myöntämiä resursseja. 
Ehdotettu ohjelma myös lujittaa maan hallituksen
sitoutuneisuutta uudistusten toteutukseen ja suhteiden tiivistämiseen EU:n
kanssa. Tämä tulos saavutetaan muun muassa asettamalla rahoitusavun
myöntämiselle asianmukaiset ehdot. Laajemmin tarkastellen ohjelma osoittaisi
alueen muille maille, että EU on valmis tukemaan maita, jotka ovat ryhtyneet
selkeästi edistämään poliittisia uudistuksia taloudellisesti vaikeissa
olosuhteissa.
1.5.3.     Vastaavista toimista saadut
kokemukset
Makrotaloudellisista rahoitusapuoperaatioista on
laadittu vuodesta 2004 yhteensä 15 jälkiarviointia. Arviointien mukaan
makrotaloudellisen rahoitusavun toimet edistävät osaltaan – vaikkakin toisinaan
vaatimattomasti ja epäsuorasti – ulkoisen kestävyyden parantumista,
makrotalouden vakautta ja rakenneuudistusten toteuttamista avunsaajamaassa.
Useimmissa tapauksissa makrotaloudellinen apu vaikutti myönteisesti
avunsaajamaan maksutaseeseen ja auttoi hellittämään budjettirajoitteita.
Rahoitusavun ansiosta talouskasvu oli myös hieman nopeampaa.
1.5.4.     Yhteensopivuus muiden
kyseeseen tulevien välineiden kanssa ja mahdolliset synergiaedut
EU kuuluu Jordanian suurimpiin avunantajiin.
Unioni on myöntänyt kaudelle 2011–2013 osana säännönmukaista
yhteistyöohjelmaansa 293 miljoonan euron avustukset, joilla tuetaan Jordanian
poliittista ja taloudellista uudistusohjelmaa. Lisäksi Jordanialle myönnettiin
vuonna 2011 70 miljoonaa euroa SPRING-ohjelmasta ja 10 miljoonaa euroa unionin
humanitaarista apua Syyrian pakolaisten tukemiseksi.
Tärkein lisäarvo, joka makrotaloudellisesta
rahoitusavusta saadaan verrattuna muihin EU:n välineisiin, olisi se, että sillä
edistetään vakaan makrotalouden kehyksen luomista – muun muassa
parantamalla maksutaseen kestävyyttä ja talousarviotilannetta – ja
asianmukaisen kehyksen tarjoamista rakenneuudistuksille. Makrotaloudellisella
rahoitusavulla ei myönnetä säännöllistä rahoitustukea eikä sen tarkoituksena
ole tukea avunsaajamaiden taloudellista ja sosiaalista kehitystä.
Makrotaloudellisen rahoitusavun maksaminen lopetetaan heti, kun maan ulkoisen
rahoitusaseman kestävyys on saatu palautettua. Rahoitusapu on sen jälkeen
tarkoitus korvata EU:n säännönmukaisessa yhteistyössä käytettävillä
apuvälineillä.
Makrotaloudellisen rahoitusavun on määrä myös
täydentää kansainvälisten rahoituslaitosten toteuttamia toimia, erityisesti
IMF:n valmiusluottojärjestelyllä tuettavia sopeuttamis- ja uudistusohjelmia
sekä Maailmanpankin kehitysapulainaa.
1.6.        Toiminnan ja sen
rahoitusvaikutusten kesto 
X Ehdotuksen/aloitteen mukaisen toiminnan kesto
on rajattu. 
X Ehdotus/aloite on voimassa kaksi vuotta
yhteisymmärryspöytäkirjan voimaantulosta, kuten päätösehdotuksen 1 artiklan
4 kohdassa todetaan. 
X Rahoitusvaikutukset alkavat vuonna 2013 ja
päättyvät vuonna 2016. 
1.7.        Hallinnointitapa
(hallinnointitavat)[9] 
X Komissio hallinnoi suoraan keskitetysti. 
2.           HALLINNOINTI 
2.1.        Seuranta- ja
raportointisäännöt 
Rahoitusapu on luonteeltaan makrotaloudellista ja
yhdenmukaista IMF:n tukeman talousohjelman kanssa. Komission yksiköt seuraavat
toimintaa valmiusluottojärjestelyn edistymisen ja Jordanian viranomaisten
kanssa yhteisymmärryspöytäkirjassa sovittavien uudistustoimenpiteiden
toteuttamisen edistymisen perusteella (ks. myös 1.4.4 kohta). 
2.2.        Hallinnointi- ja
valvontajärjestelmä 
2.2.1.     Todetut riskit 
Tähän ehdotettuun makrotaloudelliseen
rahoitusapuoperaatioon liittyy ilman vakuuksia annettaviin lainoihin liittyviä
riskejä ja poliittisia riskejä. 
On olemassa riski, että makrotaloudellista
rahoitusapua, jota ei ole osoitettu tiettyihin menoihin, voitaisiin käyttää
petostarkoituksiin. Kyseinen riski liittyy yleisesti ottaen sellaisiin
seikkoihin kuin keskuspankin ja valtiovarainministeriön hallintojärjestelmien
laatu sekä riittävät sisäisen ja ulkoisen tilintarkastuksen valmiudet. 
Toinen keskeinen rahoitusapuoperaatioon liittyvä
riski johtuu alueellisesta taloudellisesta ja poliittisesta epävarmuudesta
erityisesti Syyriassa. Tämä epävarmuus vaikuttaa suoraan Jordanian talouteen.
Maan sisällä suurin riski on poliittisen ja taloudellisen uudistusprosessin
ongelmiin liittyvä epävakaus. Yhteiskunnallinen tyytymättömyys voi vaikeuttaa
kansainvälisen yhteisön tukemien vakauttamis- ja uudistustoimien, mukaan lukien
ehdotettu makrotaloudellinen rahoitusapuoperaatio, täysimittaista
toteuttamista. 
Jordanian taloutta haittaisivat suuresti myös
mahdolliset uudet häiriöt Egyptistä tulevissa maakaasutoimituksissa. Ongelmia
voivat aiheuttaa myös Euroopan ja muun maailman talouden tilan mahdollinen
heikentyminen sekä energian ja elintarvikkeiden maailmanmarkkinahintojen nousu.

2.2.2.     Valvontamenetelmä(t) 
Makrotaloudellisen rahoitusavun käyttöön
sovelletaan todentamis-, valvonta- ja tarkastusmenettelyjä, jotka ovat
komission, Euroopan petostentorjuntaviraston (OLAF) ja Euroopan unionin
tilintarkastustuomioistuimen vastuulla. 
2.2.3.     Valvonnan kustannukset ja
hyödyt ja todennäköinen vaatimustenvastaisuusaste
Komissiolle aiheutuvat todentamis- ja
valvontamenetelmiin liittyvät peruskustannukset sekä ennen
rahoitusapuoperaatiota laaditun rahoitusketjujen ja hallintomenettelyjen
operatiivisen arvioinnin kustannukset esitetään taulukossa 3.2.1. Lisäksi
kustannuksia aiheutuu Euroopan tilintarkastustuomioistuimen tarkastuksista ja
OLAFin mahdollisista toimista. Operatiivinen arviointi paitsi auttaa arvioimaan
varojen väärinkäytön riskejä myös tuottaa hyödyllistä tietoa julkisen talouden
hoidon alalla tarvittavista uudistuksista, jotka otetaan huomioon
rahoitusapuoperaatioon liittyvissä poliittisissa ehdoissa. Makrotaloudellisen
rahoitusapuvälineen käyttöönotosta alkaen saatujen kokemusten perusteella
vaatimustenvastaisuuden riskin (lainojen takaisinmaksun laiminlyöminen tai
varojen väärinkäyttö) arvioidaan olevan vähäinen. 
2.3.        Toimenpiteet petosten ja
sääntöjenvastaisuuksien ehkäisemiseksi 
Varojen petollisen käytön riskin pienentämiseksi
toteutetaan useita toimia: 
Jordanialle myönnettävän makrotaloudellisen
rahoitusavun ehdotetussa oikeusperustassa säädetään myös petostentorjuntatoimista.
Nämä toimenpiteet määritetään tarkemmin lainasopimuksessa ja
yhteisymmärryspöytäkirjassa. Niihin sisällytetään määräykset tarkastuksista,
petostentorjunnasta, tarkastuksista sekä varojen takaisinperinnästä petosten ja
korruption yhteydessä. Rahoitusapuun aiotaan liittää toimintalinjoja koskevia
ehtoja, jotka liittyvät etenkin julkisen talouden hoitoon ja joilla on
tarkoitus lisätä tehokkuutta, läpinäkyvyyttä ja vastuullisuutta. 
Ennen kuin yhteisymmärryspöytäkirjasta päästään
sopimukseen, komission yksiköt ja asianmukaisesti valtuutetut ulkoiset
asiantuntijat suorittavat Jordaniassa operatiivisen arvioinnin Jordanian
valtiovarainministeriön ja keskuspankin rahoitusketjuista ja
hallintomenettelyistä. Näin täytetään Euroopan unionin yleiseen talousarvioon
sovellettavan varainhoitoasetuksen vaatimukset. Tämän arvioinnin yhteydessä
selvitetään, onko Jordanialla riittävän hyvä kehys makrotaloudellisen
rahoitusavun terveelle hallinnalle. Arvioinnin kohteita ovat esimerkiksi
johtamisjärjestelmä ja organisaatio, varojen hallinnointi ja valvonta,
tietotekniikkajärjestelmien turvallisuus, sisäisen ja ulkoisen
tilintarkastuksen kapasiteetti sekä keskuspankin riippumattomuus. Arvioinnin
perusteella ja yhteisymmärryksessä kansallisten viranomaisten kanssa voidaan ottaa
käyttöön mekanismeja, joita sovelletaan edunsaajien toteuttamassa varojen
hallinnassa. Rahoitusapu maksetaan erilliselle tilille Jordanian
keskuspankkiin.
Rahoitusavun käyttöön sovelletaan tarkastus-,
valvonta- ja tilintarkastusmenettelyjä, jotka ovat komission (Euroopan
petostentorjuntaviraston (OLAF)) ja Euroopan tilintarkastustuomioistuimen
vastuulla.
3.           EHDOTUKSEN/ALOITTEEN ARVIOIDUT
RAHOITUSVAIKUTUKSET 
3.1.        Kyseeseen tulevat
monivuotisen rahoituskehyksen otsakkeet ja menopuolen budjettikohdat 
·      Talousarviossa jo olevat budjettikohdat
01 03 02: Makrotaloudellinen rahoitusapu
01 04 01 14 − Takuurahaston rahoittaminen
Monivuotisen rahoituskehyksen otsakkeiden ja
budjettikohtien mukaisessa järjestyksessä
 Moniv. rahoi­tus­ke­hyk­sen otsake || Budjettikohta || Määräraha- laji || Rahoitusosuudet 
 Numero [Nimi…...…...] || JM/EI-JM ([10])   || EFTA-mailta[11]   || ehdokas­mailta[12]   || kolmansilta mailta || varainhoito-asetuksen 18 artiklan 1 kohdan aa alakohdassa tarkoitetut rahoitusosuudet 
 4 || 01 03 02 Makrotaloudellinen rahoitusapu || JM || EI || EI || EI || EI 
 4 || 01 04 01 14 Takuurahaston rahoittaminen || JM || EI || EI || EI || EI 
01 04 01 04 – Euroopan
unionin takaus unionin lainoille, jotka on otettu makrotaloudellisen avun
antamiseksi kolmansille maille: Ulkosuhteisiin liittyvien hankkeiden
takuurahastoa on rahoitettava rahastoasetuksen (sellaisena kuin se on
muutettuna) mukaisesti. Kyseisen asetuksen mukaan lainojen määrä perustuu
vuoden lopussa maksamatta olevaan määrään. Rahoitettava määrä lasketaan vuoden
”n” alussa tavoitesumman ja rahaston vuoden ”n–1” lopun nettovarojen
erotuksena. Rahoitettava määrä otetaan vuonna ”n” vuoden ”n+1” alustavaan
talousarvioon ja maksetaan tosiasiallisesti yhtenä suorituksena vuoden ”n+1”
alussa budjettikohdasta ”takuurahaston rahoittaminen”
(01 04 01 14). Tämän seurauksena 9 prosenttia (enintään
16,2 miljoonaa euroa) tosiasiallisesti maksetusta määrästä otetaan
huomioon tavoitesummassa vuoden ”n–1” lopussa laskettaessa takuurahastoon
maksettavaa maksua.
Lainan
talousarviotakausta vastaava erä (”p.m.”) otetaan käyttöön ainoastaan, jos
takauksen maksua todella vaaditaan. On epätodennäköistä, että talousarviotakuun
maksua vaadittaisiin.
¨¨Uudet perustettaviksi
esitetyt budjettikohdat: ei ole.
3.2.        Arvioidut vaikutukset
menoihin 
3.2.1.     Yhteenveto arvioiduista
vaikutuksista menoihin 
milj. euroa (kolmen desimaalin tarkkuudella)
 Monivuotisen rahoituskehyksen otsake: || 4 ||   || [Nimi: EU kansainvälisenä toimijana] 
 PO: <ECFIN> ||   ||   || Vuosi 2013[13]   || Vuosi 2014 || Vuosi 2015 || Vuosi 2016 || YH­TEEN­SÄ 
  Toimintamäärärahat ||   ||   ||   ||   ||   
 Budjettikohta 01 04 01 14 − Takuurahaston rahoittaminen || Sitoumukset || (1a) ||   ||   || 9 || 7,2 || 16,2 
 Maksut || (2a) ||   ||   || 9 || 7,2 || 16,2 
 Tiettyjen ohjelmien määrärahoista katettavat hallintomäärärahat[14] (operatiivinen arviointi ja jälkiarviointi) ||   ||   ||   ||   ||   
 Budjettikohta 01 03 02 || Sitoumukset || (3) || 0,05 ||   || 0,15 ||   || 0,20 
   || Maksut || (3a) || 0,05 ||   || 0,05 || 0,10 || 0,20 
 PO ECFINin määrärahat YHTEENSÄ || Sitoumukset || =1+1a +3 || 0,05 ||   || 9,15 || 7,2 || 16,4 
 Maksut || =2+2a +3 || 0,05 ||   || 9,05 || 7,3 || 16,4 
  Toimintamäärärahat YHTEENSÄ || Sitoumukset || (4) || 0,05 ||   || 9,15 || 7,2 || 16,4 
 Maksut || (5) || 0,05 ||   || 9,05 || 7,3 || 16,4 
  Tiettyjen ohjelmien määrärahoista katettavat hallintomäärärahat YHTEENSÄ || (6) ||   ||   ||   ||   ||   
 Monivuotisen rahoituskehyksen OTSAKKEESEEN 4 kuuluvat määrärahat YHTEENSÄ || Sitoumukset || =4+ 6 || 0,05 ||   || 9,15 || 7,2 || 16,4 
 Maksut || =5+ 6 || 0,05 ||   || 9,05 || 7,3 || 16,4 
Jos ehdotuksella/aloitteella on vaikutuksia useampaan
otsakkeeseen:
milj. euroa (kolmen desimaalin tarkkuudella)
 Monivuotisen rahoituskehyksen otsake: || 5 ||   || ”Hallintomenot” 
   ||   ||   || Vuosi 2013 || Vuosi 2014 || Vuosi 2015 || Vuosi 2016 || YH­TEEN­SÄ 
 PO: <…….> || 
  Henkilöresurssit || 0,040 || 0,028 || 0,021 || 0,016 || 0,105 
  Muut hallintomenot || 0,025 || 0,015 ||   ||   || 0,040 
 PO ECFIN YHTEENSÄ || Määrärahat || 0,065 || 0,043 || 0,021 || 0,016 || 0,145 
 Monivuotisen rahoituskehyksen OTSAKKEESEEN 5 kuuluvat määrärahat YHTEENSÄ || (Sitoumukset yhteensä = maksut yhteensä) || 0,065 || 0,043 || 0,021 || 0,016 || 0,145 
milj. euroa (kolmen desimaalin tarkkuudella)
   ||   ||   || Vuosi 2013[15]   || Vuosi 2014 || Vuosi 2015 || Vuosi 2016 || YH­TEENSÄ 
 Monivuotisen rahoituskehyksen OTSAKKEISIIN 1–5 kuuluvat määrärahat YHTEENSÄ || Sitoumukset || 0,115 || 0,043 || 9,171 || 7,216 || 16,545 
 Maksut || 0,115 || 0,043 || 9,071 || 7,316 || 16,545 
3.2.2.     Arvioidut vaikutukset
toimintamäärärahoihin 
–     
¨  Ehdotus/aloite ei edellytä toimintamäärärahoja. 
–     
X Ehdotus/aloite edellyttää toimintamäärärahoja
seuraavasti:
Maksusitoumusmäärärahat, milj. euroa (kolmen
desimaalin tarkkuudella)
 Tavoitteet ja tuotokset   ò ||   ||   || Vuosi 2013 || Vuosi 2014 || Vuosi 2015 || Vuosi 2016 || YH­TEENSÄ || 
 ||
 Tyyppi[16]   || Keskimääräiset kustannukset || Lukumäärä || Kustannus || Lukumäärä || Kustannus || Lukumäärä || Kustannus || Lukumäärä || Kustannus || Lukumäärä yhteensä || Kustannukset yhteensä ||
 ERITYISTAVOITE 3[17]   ||   ||   ||   ||   ||   ||   ||   ||   ||   ||   || 
 - tuotos 1 || Operatiivinen arviointi ||   || 1 || 0,05 ||   ||   ||   ||   ||   ||   || 1 || 0,05 ||
 - tuotos 2 || Jälkiarviointi ||   ||   ||   ||   ||   || 1 || 0,15 ||   ||   || 1 || 0,15 ||
 - tuotos 3 || Takuurahaston rahoittaminen ||   ||   ||   ||   ||   || 1 || 9 || 1 || 7,2 || 2 || 16,2 ||
 Välisumma erityistavoite 1 || 1 || 0,05 ||   ||   || 2 || 10,5 || 1 || 7,2 || 4 || 17,75 || 
 KUSTANNUKSET YHTEENSÄ || 1 || 0,05 ||   ||   || 2 || 10,5 || 1 || 7,2 || 4 || 17,75 || 
3.2.3.     Arvioidut vaikutukset
hallintomäärärahoihin
3.2.3.1.  Yhteenveto 
–     
¨  Ehdotus/aloite ei edellytä hallintomäärärahoja. 
–     
X Ehdotus/aloite edellyttää hallintomäärärahoja
seuraavasti:
milj. euroa (kolmen
desimaalin tarkkuudella)
   || Vuosi 2013[18]   || Vuosi 2014 || Vuosi 2015 || Vuosi 2016 || …ja näitä seuraavat vuodet (ilmoitetaan kaikki vuodet, joille ehdotuksen/aloitteen vaikutukset ulottuvat, ks. kohta 1.6) || YH­TEENSÄ 
 Monivuotisen rahoituskehyksen OTSAKE 5 ||   ||   ||   ||   ||   ||   ||   ||   
 Henkilöresurssit || 0,040 || 0,028 || 0,021 || 0,016 ||   ||   ||   || 0,105 
 Muut hallintomenot || 0,025 || 0,015 ||   ||   ||   ||   ||   || 0,040 
 Monivuotisen rahoituskehyksen OTSAKE 5, välisumma || 0,065 || 0,043 || 0,021 || 0,016 ||   ||   ||   || 0,145 
 Monivuotisen rahoituskehyksen OTSAKKEESEEN 5 sisältymättömät[19]   ||   ||   ||   ||   ||   ||   ||   ||   
 Henkilöresurssit ||   ||   ||   ||   ||   ||   ||   ||   
 Muut hallintomenot ||   ||   ||   ||   ||   ||   ||   ||   
 Monivuotisen rahoituskehyksen OTSAKKEESEEN 5 sisältymättömät, välisumma ||   ||   ||   ||   ||   ||   ||   ||   
 YHTEENSÄ || 0,065 || 0,043 || 0,021 || 0,016 ||   ||   ||   || 0,145 
Hallintomäärärahojen
tarve katetaan toimen hallinnointiin jo osoitetuilla pääosaston määrärahoilla
ja/tai siirroilla sekä tarvittaessa sellaisilla lisäresursseilla, jotka toimea
hallinnoiva pääosasto voi saada käyttöönsä vuotuisessa määrärahojen
jakomenettelyssä talousarvion puitteissa.
3.2.3.2.   Henkilöresurssien
arvioitu tarve 
–     
¨  Ehdotus/aloite ei edellytä henkilöresursseja. 
–     
X Ehdotus/aloite edellyttää henkilöresursseja
seuraavasti:
Arvio kokoaikaiseksi muutettuna
   || Vuosi 2013 || Vuosi 2014 || Vuosi 2015 || Vuosi 2016 || …ja näitä seuraavat vuodet (ilmoitetaan kaikki vuodet, joille ehdotuksen/aloitteen vaikutukset ulottuvat, ks. kohta 1.6) 
  Henkilöstötaulukkoon sisältyvät virat/toimet (virkamiehet ja väliaikaiset toimihenkilöt) || 
 01 01 01 01 (päätoimipaikka ja komission edustustot EU:ssa) || 0,15 || 0,12 || 0,08 || 0,05 ||   ||   ||   
 XX 01 01 02 (edustustot EU:n ulkopuolella) ||   ||   ||   ||   ||   ||   ||   
 XX 01 05 01 (epäsuora tutkimustoiminta) ||   ||   ||   ||   ||   ||   ||   
 10 01 05 01 (suora tutkimustoiminta) ||   ||   ||   ||   ||   ||   ||   
  Ulkopuolinen henkilöstö (kokoaikaiseksi muutettuna)[20]   
 XX 01 02 01 (kokonaismäärärahoista katettavat sopimussuhteiset toimihenkilöt, vuokrahenkilöstö ja kansalliset asiantuntijat) || 0,25 || 0,16 || 0,14 || 0,12 ||   ||   ||   
 XX 01 02 02 (sopimussuhteiset ja paikalliset toimihenkilöt, vuokrahenkilöstö, nuoremmat asiantuntijat ja kansalliset asiantuntijat EU:n ulkopuolisissa edustustoissa) ||   ||   ||   ||   ||   ||   ||   
 XX 01 04 yy[21]   || - päätoimipaikassa ||   ||   ||   ||   ||   ||   ||   
 - EU:n ulkop. edustustoissa ||   ||   ||   ||   ||   ||   ||   
 XX 01 05 02 (epäsuora tutkimustoiminta: sopimussuhteiset toimihenkilöt, vuokrahenkilöstö ja kansalliset asiantuntijat)   ||   ||   ||   ||   ||   ||   ||   
 10 01 05 02 (suora tutkimustoiminta: sopimussuhteiset toimihenkilöt, vuokrahenkilöstö ja kansalliset asiantuntijat) ||   ||   ||   ||   ||   ||   ||   
 Muu budjettikohta (mikä?) ||   ||   ||   ||   ||   ||   ||   
 YH­TEENSÄ || 0,40 || 0,28 || 0,22 || 0,17 ||   ||   ||   
XX viittaa kyseessä olevaan toimintalohkoon eli
talousarvion osastoon.
Henkilöresurssien tarve
katetaan toimen hallinnointiin jo osoitetulla pääosaston henkilöstöllä ja/tai
pääosastossa toteutettujen henkilöstön uudelleenjärjestelyjen tuloksena
saadulla henkilöstöllä sekä tarvittaessa sellaisilla lisäresursseilla, jotka
toimea hallinnoiva pääosasto voi saada käyttöönsä vuotuisessa määrärahojen jakomenettelyssä
talousarvion puitteissa.
Kuvaus henkilöstön
tehtävistä:
 Virkamiehet ja väliaikaiset toimihenkilöt || Toimen valvonta ja hallinnointi, lainasopimusta koskevien tarkastelukertomusten hyväksyminen, virkamatkojen johtaminen ja ehtojen noudattamisessa saavutetun edistymisen arviointi. 
 Ulkopuolinen henkilöstö || PO ECFINin yksikköön D2 siirretty kansallinen asiantuntija osallistuu suoraan seuraaviin toimiin: yhteisymmärryspöytäkirjan laatiminen, yhteydet viranomaisiin ja kansainvälisiin rahoituslaitoksiin, yhteydet operatiivisista arvioinneista ja jälkiarvioinneista vastaaviin ulkopuolisiin asiantuntijoihin, tarkastusmatkoille osallistuminen, komission yksiköiden raporttien laatiminen ja rahoitusavun hallinnointiin liittyvät komission menettelyt. 
3.2.4.     Yhteensopivuus nykyisen
monivuotisen rahoituskehyksen kanssa 
–     
X Ehdotus/aloite on nykyisen monivuotisen
rahoituskehyksen mukainen.
3.2.5.     Ulkopuolisten tahojen
osallistuminen rahoitukseen 
–     
X Ehdotuksen/aloitteen rahoittamiseen ei osallistu
ulkopuolisia tahoja. 
3.3.        Arvioidut vaikutukset
tuloihin 
X       Ehdotuksella/aloitteella ei ole
vaikutuksia tuloihin.
[1]               Jordanian kaasun tuonti Egyptistä palasi tammikuun
puolivälissä tilapäisesti normaalille tasolle (240 miljoonaa kuutiojalkaa
päivässä) lähes kahden vuoden supistetun tarjonnan (keskimäärin 40 miljoonaa
kuutiojalkaa päivässä lähes koko vuoden 2012 aikana) jälkeen, mutta kaasun
toimitukset ovat taas viime aikoina vähentyneet kolmasosaan tavanomaisesta.
Tämä on jälleen kyseenalaistanut maan pääasiallisen energialähteen
toimitusvarmuuden. Lisäksi Egyptin kanssa uudelleen neuvotelluissa
toimitussopimuksissa kaasun hinta on noin kolminkertaistunut.
[2]               Käynnissä oleva Syyrian pakolaiskriisi vaikuttaa
voimakkaasti Jordanian tilanteeseen. Jordania on vastaanottanut eniten
pakolaisia Syyriasta (noin 180 000 tammikuuhun 2013 mennessä), ja maassa on
nopeimmin kasvava pakolaisleiri (noin 1 000 syyrialaista ylittää Jordanian
rajan joka päivä). Tilanne on koetellut Jordaniaa pahemmin kuin muita alueen
maita samalla kun sen taloudessa on ennestään vakavia veden ja sähkön
toimituksiin liittyviä ongelmia. Syyriasta tulevista pakolaisista huolehtimisen
arvioidaan aiheuttaneen konfliktin aikana julkiselle taloudelle yli 600
miljoonan euron kustannukset (noin 3 prosenttia suhteessa Jordanian BKT:hen).
[3]               EUVL C […], […], s. […].
[4]               Euroopan parlamentin kanta, vahvistettu… 2012, ja
neuvoston päätös, annettu… 2012.
[5]               EUVL L 55, 28.2.2011, s. 13.
[6]               EUVL L 298, 26.10.2012, s. 1.
[7]               EUVL L 362, 31.12.2012, s. 1.
[8]               ABM: toimintoperusteinen johtaminen; ABB:
toimintoperusteinen budjetointi.
[9]               Kuvaukset eri hallinnointitavoista ja viittaukset
varainhoitoasetukseen ovat saatavilla budjettipääosaston verkkosivuilla
osoitteessa http://www.cc.cec/budg/man/budgmanag/budgmanag_en.html
[10]             JM = jaksotetut määrärahat; EI-JM = jaksottamattomat
määrärahat.
[11]             EFTA: Euroopan vapaakauppaliitto. 
[12]             Ehdokasmaat ja soveltuvin osin Länsi-Balkanin mahdolliset
ehdokasmaat.
[13]             Vuosi n on ehdotuksen/aloitteen toteutuksen aloitusvuosi.
[14]             Tekninen ja/tai hallinnollinen apu sekä EU:n ohjelmien
ja/tai toimien toteuttamiseen liittyvät tukimenot (entiset BA-budjettikohdat),
epäsuora ja suora tutkimustoiminta.
[15]             Vuosi n on ehdotuksen/aloitteen toteutuksen aloitusvuosi.
[16]             Tuotokset ovat tuloksena olevia tuotteita ja palveluita
(esim. rahoitettujen opiskelijavaihtojen määrä tai rakennetut tiekilometrit).
[17]             Kuten kuvattu kohdassa 1.4.2. ”Erityistavoitteet”. 
[18]             Vuosi n on ehdotuksen/aloitteen toteutuksen aloitusvuosi.
[19]             Tekninen ja/tai hallinnollinen apu sekä EU:n ohjelmien
ja/tai toimien toteuttamiseen liittyvät tukimenot (entiset BA-budjettikohdat),
epäsuora ja suora tutkimustoiminta.
[20]             Sopimussuhteiset toimihenkilöt, paikalliset toimihenkilöt,
kansalliset asiantuntijat, vuokrahenkilöstö ja nuoremmat asiantuntijat EU:n
ulkopuolisissa edustustoissa. 
[21]             Toimintamäärärahoista katettavan ulkopuolisen henkilöstön
enimmäismäärä (entiset BA-budjettikohdat).